AARHUS: Engangsgrill, store poser med madaffald, sodavandsdåser og brugte kaffekrus.

Det flyder med affald på badestrandene ved Aarhus, og det er ikke kun efter en sen nattefest på stranden. Århus Stiftstidende beskrev i fredagens avis, at det varme vejr har trukket mange badegæster til Bellevue, og at det ikke er alle, der er gode til at rydde op efter sig selv. Derfor flyder de grønne områder med skrald og madaffald sidst på dagen.

På Bellevue er der normalt 20-25 spande, og så er der sat ekstra 14 op i sommervarmen, Men det er tydeligvis ikke nok.

Efter avisen bragte artiklen fra Bellevue er det strømmet ind med henvendelser om, hvilke andre strandområder, der har samme problem. Og mange stiller spørgsmålet, hvorfor Aarhus Kommune ikke bare sætter flere eller større skraldespande op.

Århus Stiftstidende har blandt andet fået henvendelser vedrørende stranden ved Åkrogen og Moesgård, hvor flere strandgæster skriver, at de meget gerne vil rydde ordentlig op efter sig selv, men at skraldespandene er overfyldte selv midt på eftermiddagen, og derfor er de nødt til at sætte affald ved siden af spanden.

Ligesom mange strandgæster er forarget over, hvordan svineriet breder sig på de århusianske strande.